作者:陸龜蒙
標題:奉和襲美太湖詩二十首：初入太湖
內容:東南具區雄，天水合為一。高帆大弓滿，羿射爭箭疾。時當暑雨後，氣象仍鬱密。乍如開雕笯，聳翅忽飛出。行將十洲近，坐覺八極溢。耳目駭鴻蒙，精神寒佶慄。坑來鬥呀豁，湧處驚嵯崒。嶮異拔龍湫，喧如破蛟室。斯須風妥帖，若受命平秩。微茫誠端倪，遠嶠疑格筆。巉巉見銅闕，左右皆輔弼。盤空儼相趨，去勢猶橫逸。嘗聞咸池氣，下注作清質。至今涵赤霄，尚且浴白日。又雲構浮玉，宛與昆閬匹。肅為靈官家，此事難致詰。才迎沙嶼好，指顧俄已失。山川互蔽虧，魚鳥空聱耴。何當授真檢，得召天吳術。一一問朝宗，方應可譚悉。